Bishkekdagi boks bo‘yicha turnirda o‘zbekistonliklar qatnashadi

29-yanvar kuni Qirg‘izistonning Bishkek shahrida “Kojomkul” sport saroyida Duyshenkul Shopokov xotirasiga bag‘ishlangan boks bo‘yicha xalqaro turnir boshlanadi. Bu haqda 12news.uz xabar berdi.

O‘zbekiston boks federatsiyasi matbuot xizmatining xabar berishicha, musobaqada O‘zbekiston, Qozog‘iston, Rossiya, Ukraina, Tojikiston, Xitoy, Turkmaniston, Iroq, Mo‘g‘uliston, Filippin va Qirg‘izistonning eng kuchli bokschilari ishtirok etadi. Turnir 10 vazn toifasida AIBA qoidalariga muvofiq o‘tkaziladi.
O‘zbekiston terma jamoasi tarkibida Kamoljon Meliyev, Farhod Boymuratov, Rafiqjon Sultonov, Dilmurod Bozorboyev, Anvar Turopov, Botirjon Maxmudov, Botirsher Obidov, Botirali Mamajonov, Mirzobek Xasanov va Bahodir Jalolov qatnashadi. Jamoaga Nuradin Atakov va Maxmud Xo‘jayev murabbiylik qiladi.
Shuningdek, turnir hakamlar hay’ati a’zolari qatorida o‘zbekistonlik Abbos Bekmurodov o‘rin olgan.